
	1.
	Anotācija (ex-ante)
5. Tiesību akta projekta atbilstība Latvijas Republikas starptautiskajām saistībām
	Priekšlikums
Aicinām papildināt anotācijas 5.sadaļu, jo tiesību akta projekts, kas paredz atzīt par nederīgu ceļošanai personu apliecinošo dokumentu, ja attiecībā uz šo personu ir pieņemts Valsts policijas priekšnieka pilnvarotā darbinieka lēmums par aizliegumu attiecīgajai neaizsargātajai personai izceļot no Latvijas, ierobežo personu Eiropas Cilvēka tiesību un pamatbrīvību aizsardzības konvencijā (turpmāk – ECK) garantētās tiesības. Lai gan anotācijas 5.sadaļā ir norādīts, ka tiesību akta projekts skar ECK 8.pantā (tiesības uz privātās un ģimenes dzīves neaizskaramību) un 4.protokola 2.pantā (pārvietošanās brīvība) garantētās tiesības, un ir uzskaitīti attiecīgie Eiropas Cilvēktiesību tiesas (turpmāk - ECT) nolēmumi, anotācijā nav aplūkots šo ECK garantēto tiesību saturs un nav sniegts izvērtējums attiecībā uz paredzēto pasākumu atbilstību Latvijas starptautiskajām saistībām, ievērojot no ECK judikatūras izrietošos principus.

Vēršam uzmanību, ka 2023.gada 14.decembrī tika pieņemti grozījumi likumā “Par policiju”, paredzot Valsts policijas priekšnieka pilnvarotā darbinieka tiesības pieņemt lēmumu par aizliegumu neaizsargātai personai izceļot no Latvijas, un šo grozījumu anotācijā tika sniegts apskats par ECT judikatūru attiecībā uz ECK 4.protokola 2.pantu un veikts paredzēto tiesību ierobežojumu izvērtējums. Ņemot vērā minēto, arī konkrētā tiesību akta projekta anotāciju aicinām papildināt ar līdzīgu detalizētu izvērtējumu par projektā minēto pasākumu nepieciešamību un samērīgumu. Vienlaikus aicinām anotācijas 5.sadaļā iekļaut arī izvērtējumu par piedāvāto grozījumu atbilstību ECK 8.pantam.

